“ดาวฯฟิวเจอร์” พลิกบวก ขานรับตัวเลขว่างงานสหรัฐฯ ดีเกินคาด
"ดาวฯฟิวเจอร์" พลิกบวก ขานรับตัวเลขว่างงานสหรัฐฯ ดีเกินคาด
"ดาวฯฟิวเจอร์" พลิกบวก ขานรับตัวเลขว่างงานสหรัฐฯ ดีเกินคาด
4 มี.ค. 2564

ผู้สื่อข่าวรายงานว่า ดัชนีดาวโจนส์ฟิวเจอร์พลิกดีดตัวขึ้นในวันนี้ ล่าสุด ณ เวลา 21.26 น.ตามเวลาไทย ดัชนีดาวโจนส์ฟิวเจอร์บวก 17 จุด สู่ระดับ 31,255 จุด
โดยเป็นการปรับตัวหลังจากกระทรวงแรงงานสหรัฐเปิดเผยตัวเลขผู้ยื่นขอสวัสดิการว่างงานครั้งแรกอยู่ที่ระดับ 745,000 รายในสัปดาห์ที่แล้ว ต่ำกว่าที่นักวิเคราะห์คาดการณ์ที่ระดับ 750,000 ราย
นอกจากนี้ กระทรวงแรงงานสหรัฐยังได้ปรับเพิ่มตัวเลขผู้ยื่นขอสวัสดิการว่างงานครั้งแรกในสัปดาห์ก่อนหน้านี้ สู่ระดับ 736,000 ราย จากเดิมรายงานที่ระดับ 730,000 ราย ส่วนจำนวนชาวอเมริกันที่ยังคงขอรับสวัสดิการว่างงานต่อเนื่องลดลง 124,000 ราย แตะระดับ 4.3 ล้านราย สอดคล้องกับตัวเลขคาดการณ์ของนักวิเคราะห์
ทั้งนี้ ดัชนีดาวโจนส์ฟิวเจอร์ปรับตัวขึ้น แม้ว่าอัตราผลตอบแทนพันธบัตรรัฐบาลสหรัฐยังคงดีดตัวขึ้นในวันนี้ ซึ่งคาดว่าการซื้อขายในตลาดหุ้นวอลล์สตรีทวันนี้จะได้แรงหนุนจากความคืบหน้าในการฉีดวัคซีนโควิด-19 ในสหรัฐ หลังจากที่ประธานาธิบดีโจ ไบเดนเปิดเผยว่า ชาวอเมริกันที่เป็นผู้ใหญ่จะได้รับการฉีดวัคซีนโควิด-19 ทุกคนภายในสิ้นเดือนพ.ค. ซึ่งเร็วกว่ากำหนดถึง 2 เดือน โดยการฉีดวัคซีนในวงกว้างจะช่วยให้เศรษฐกิจสหรัฐฟื้นตัวขึ้น
ขณะเดียวกัน นักลงทุนยังคงจับตามาตรการกระตุ้นเศรษฐกิจสหรัฐ โดยสภาผู้แทนราษฎรสหรัฐลงมติให้ความเห็นชอบต่อมาตรการกระตุ้นเศรษฐกิจวงเงิน 1.9 ล้านล้านดอลลาร์ในช่วงสุดสัปดาห์ที่ผ่านมา และขณะนี้อยู่ในระหว่างการพิจารณาของวุฒิสภา ก่อนที่จะส่งให้ประธานาธิบดีโจ ไบเดนลงนามรับรองเป็นกฎหมาย
ด้าน นางแนนซี เพโลซี ประธานสภาผู้แทนราษฎรสหรัฐ คาดว่า กระบวนการอนุมัติมาตรการกระตุ้นเศรษฐกิจจะเสร็จสิ้นก่อนวันที่ 15 มี.ค. ซึ่งเป็นวันที่มาตรการช่วยเหลือผู้ว่างงานที่ได้รับผลกระทบจากโควิด-19 จะหมดอายุลง
นอกจากนี้ ตลาดจับตาถ้อยแถลงของนายเจอโรม พาวเวล ประธานธนาคารกลางสหรัฐ (เฟด) ในวันนี้ ซึ่งจะกล่าวเกี่ยวกับตลาดแรงงานสหรัฐ ก่อนที่เฟดจะประชุมนโยบายการเงินในวันที่ 16-17 มี.ค.